1 . ปัจจัยความเสี่ยง

ปัจจัยที่มีผลกระทบต่อการดำเนินธุรกิจของบริษัทฯ เช่น
ราคาน้ำมันซึ่งมีผลต่อต้นทุนการขนส่งและกระจายสินค้า ราคาวัตถุดิบโดยเฉพาะน้ำตาลทราย ค่าแรง
และอัตราภาษีสรรพสามิตที่เพิ่มขึ้นมีผลต่อต้นทุนการผลิต นอกจากนี้ปัจจัยอื่น ๆ
ที่มีผลกระทบต่อการยอดขายและรายได้ เช่นความไม่แน่นอนของภาวะเศรษฐกิจ
ความวุ่นวายทางการเมือง ความเชื่อมั่นและการใช้จ่ายของผู้บริโภค
ล้วนมีผลต่อการดำเนินธุรกิจของบริษัทฯ ซึ่งสามารถประเมินได้ดังนี้

ความเสี่ยงในประกอบธุรกิจ
การปรับราคาน้ำตาลทรายซึ่งเป็นวัตถุดิบหลักในการผลิตขึ้นอีกกิโลกรัมละ 5
บาทตั้งแต่เดือนพฤษภาคม 2551 มีผลกระทบอย่างมากต่อต้นทุนสินค้าและผลประกอบการของบริษัทฯ
ราคาน้ำมันดีเซล ซึ่งปัจจุบันผูกติดกับราคาน้ำมันในตลาดโลกซึ่งถีบตัวสูงขึ้นเป็นอย่างมาในปีที่ผ่านมา
ส่งผลให้ต้นทุนการขนส่งและการจัดจำหน่ายสินค้าของบริษัทฯ เพิ่มสูงขึ้น
และยังเป็นสาเหตุให้ราคาวัตถุดิบและบรรจุภัณฑ์หลายชนิดขยับตัวตามขึ้นด้วย เช่นขวดพลาสติกพีอีที
กระป๋อง และฝาจุกจีบ
การปรับค่าครองชีพให้พนักงานตามอัตราค่าแรงขั้นต่ำที่รัฐบาลประกาศทำให้ต้นทุนการผลิตและดำเนินการของบริษัทฯเพิ่มสูงขึ้น
การปรับตัวสูงขึ้นของต้นทุนและค่าใช้จ่ายดังกล่าวส่งผลให้กำไรจากการดำเนินธุรกิจลดลงอย่างมากโดยเฉพาะเมื่อบริษัทฯยังไม่ได้รับอนุมัติให้มีการขึ้นราคาสินค้าของบริษัทฯ
นอกจากนี้การที่มีผลิตภัณฑ์น้ำอัดลมโคล่าของผู้ผลิตรายใหม่เข้ามาแข่งขันในตลาดด้วยราคาขายที่ต่ำกว่า
โดยมีการปรับขนาดเครื่องดื่มน้ำอัดลมพร้อมทั้งตั้งราคาขายให้เป็นที่ดึงดูดใจ
รวมทั้งการที่ผู้บริโภคหันไปนิยมดื่มเครื่องดื่มอื่น ๆ มากขึ้น
ส่งผลกระทบต่อยอดการจำหน่ายน้ำอัดลมของบริษัทฯ
บริษัทฯจึงตอบสนองความต้องการของผู้บริโภคด้วยการเพิ่มผลิตภัณฑ์และนวกรรมใหม่ ๆ
ออกสู่ท้องตลาด รวมถึงการออกแบบบรรจุภัณฑ์ เพื่อให้เป็นไปตามกระแสความนิยมของตลาด เช่น
การออกแบบบรรจุภัณฑ์สำหรับเป๊ปซี่ แมกซ์ และการออกเครื่องดื่มรสใหม่ ได้แก่มิรินด้ารสเชอร์เบท
มิรินด้ารสสับปะรด เป็นต้น ในด้านการลดต้นทุนและค่าใช้จ่าย บริษัทฯเน้นการ
ปรับเปลี่ยนวิธีการทำงาน ตลอดจนการเพิ่มประสิทธิภาพและผลผลิตในการทำงานในหน่วยงานต่าง ๆ
อย่างต่อเนื่อง

นอกจากผลกระทบจากปัจจัยที่กล่าวถึงข้างต้นแล้ว
ปัจจัยเสี่ยงอีกประการหนึ่งที่มีผลต่อการดำเนินการและการลงทุนของบริษัทฯก็คือ
การเปลี่ยนแปลงนโยบายของรัฐบาล เช่นการปรับฐานการจัดเก็บภาษี การควบคุมราคา
รวมถึงการออกกฎข้อบังคับในการทำธุรกิจและอุตสาหกรรมต่าง ๆ เป็นต้น

ความเสี่ยงเกี่ยวกับการผลิต
จากการที่อุตสาหกรรมผลิตเครื่องดื่มเป็นธุรกิจที่ต้องลงทุนสูงในการก่อสร้างโรงงาน
รวมทั้งเครื่องจักรอุปกรณ์ที่เกี่ยวข้องกับการผลิต
ซึ่งบริษัทฯจะต้องอาศัยยอดการผลิตที่ค่อนข้างสูงจึงจะถึงจุดคุ้มทุน
นอกจากนี้การที่เครื่องดื่มน้ำอัดลมเป็นสินค้าที่มีฤดูการจำหน่าย
โดยมียอดความต้องการสูงในช่วงฤดูร้อน
ฝ่ายบริหารจึงจำเป็นอย่างยิ่งที่จะต้องวางแผนการผลิตและการลงทุนในเครื่องจักรอุปกรณ์การผลิตอย่างระมัดระวัง
มิฉะนั้นจะประสบกับภาวะกำลังการผลิตไม่เพียงพอในช่วงฤดูร้อน และมีกำลังผลิตเหลือ
เกินความต้องการในช่วงเวลาอื่น ๆ ได้

ปัจจัยสำคัญที่มีผลกระทบโดยตรงต่อการวางแผนการผลิตและการลงทุน
ได้แก่การเปลี่ยนแปลงแนวโน้มความต้องการของผู้บริโภคจากการบริโภคเครื่องดื่มชนิดคืนขวด
(returnable bottles) มาเป็นเครื่องดื่มประเภทไม่คืนขวด (non-returnable bottles)
รวมทั้งความต้องการในเครื่องดื่มที่มีขนาดบรรจุมากขึ้น
อันได้แก่เครื่องดื่มประเภทคืนขวดในขวดแก้วขนาด 15 ออนซ์ และขวดพีอีทีขนาด 1.25 ลิตร
การเปลี่ยนแปลงดังกล่าวเกิดขึ้นพร้อม ๆ กับการขยายตัวของธุรกิจค้าส่งค้าปลีกรายใหญ่ ๆ
และร้านค้าสะดวกซื้อ ซึ่งมีส่วนเพิ่มการบริโภคเครื่องดื่มต่าง ๆ ในครัวเรือนมากขึ้น
การเปลี่ยนแปลงแนวโน้มดังกล่าวเป็นเหตุให้อัตราการเติบโตของเครื่องดื่มในบรรจุภัณฑ์ที่มีปริมาตรบรรจุมากขึ้น
และบรรจุภัณฑ์ชนิดไม่ต้องคืนขวดเติบโตขึ้นอย่างรวดเร็ว
ซึ่งเป็นผลให้ผลผลิตของการผลิตจากเครื่องจักรเดิมที่มีอยู่ผลิตได้น้อยลงบริษัทฯได้ขยายการลงทุนเครื่องจักรผลิตสำหรับเครื่องดื่มในบรรจุภัณฑ์ชนิดดังกล่าว
เพื่อเพิ่มผลผลิตให้ทันพอเพียงตอบสนองความต้องการของผู้บริโภคที่เปลี่ยนไป
นอกจากนี้การเติบโตอย่างรวดเร็วของยอดการจำหน่ายน้ำดื่มคริสตัล
ทำให้บริษัทเพิ่มการลงทุนในเครื่องจักรการผลิตเพื่อให้เพียงพอกับความต้องการ โดยในระยะเวลา
5 ปีที่ผ่านมานี้ บริษัทฯได้ลงทุนเครื่องบรรจุน้ำอัดลมสำหรับบรรจุภัณฑ์ประเภทคืนขวด 2 เครื่อง
และเครื่องบรรจุน้ำดื่มในขวดพีอีทีอีก 1 เครื่องที่โรงงานชลบุรี

ความเสี่ยงด้านการบริหารและการจัดการ เนื่องจากการจัดจำหน่ายเครื่องดื่ม
และน้ำอัดลมโดยรวมยังเป็นการขายตรงให้กับลูกค้า และผู้บริโภคเป็นส่วนใหญ่
จึงต้องอาศัยความรวดเร็ว ความสม่ำเสมอในการให้บริการ
รวมทั้งการเสนอรายการสมนาคุณและผลตอบแทนสูงสุดกับลูกค้า
บริษัทฯจึงติดตามความเคลื่อนไหวของผู้ผลิตรายอื่น ๆ เพื่อปรับตัวให้ทันกับการเปลี่ยนแปลงในตลาด
บริษัทฯต้องมีเครือข่ายการจัดจำหน่ายที่มีประสิทธิภาพ และมีพนักงานขายที่ขยันขันแข็ง มีความชำนาญ
และไหวพริบสูง การพัฒนาบุคลากร การรักษาบุคลากรในองค์กร
รวมทั้งการจูงใจให้พนักงานมีกำลังใจในการทำงาน จึงเป็นความท้าทายที่สำคัญอันหนึ่งของบริษัทฯ

นอกจากนี้ ความสำเร็จในธุรกิจของบริษัทฯยังต้องอาศัยการมีแผนงานที่แน่ชัด และฐานข้อมูลที่ถูกต้อง
รวดเร็ว และเพียงพอต่อการตัดสินใจของผู้บริหาร บริษัทฯ มีการลงทุนในระบบสารสนเทศ
และอบรมบุคลากรอย่างต่อเนื่อง เพื่อให้เกิดความชำนาญในการดำเนินงานให้เกิดประสิทธิภาพ
สอดคล้องกับความต้องการของบริษัทฯ และสภาพการแข่งขันในตลาดที่เปลี่ยนแปลงไป

ความเสี่ยงทางด้านการเงิน

การให้สินเชื่อและการเรียกชำระหนี้
จากวิกฤตการณ์ทางการเงินที่ส่งผลกระทบต่อเศรษฐกิจของประเทศต่าง ๆ ทั่วโลก
รวมถึงประเทศไทย เป็นผลให้ธุรกิจหลายรายต้องประสบภาวะขาดทุนหรือกำไรลดลง
ธุรกิจบางรายต้องมีการปลดพนักงานหรือปิดกิจการลง
ในภาวะการณ์ดังกล่าวบริษัทฯต้องเพิ่มความระมัดระวังในการให้สินเชื่อ
และมีการติดตามการเรียกชำระเงินจากลูกหนี้ของบริษัทฯ อย่างใกล้ชิด บริษัทฯ
มีการดำเนินนโยบายการให้สินเชื่อที่รัดกุม
มีการติดตามเร่งรัดการชำระหนี้จากลูกหนี้อย่างสม่ำเสมอของพนักงานเก็บเงิน
และการตรวจสอบดูแลอย่างใกล้ชิดจากฝ่ายบริหาร

เสถียรภาพของเงินบาทและความเสี่ยงจากอัตราแลกเปลี่ยน มีผลต่อต้นทุนของบริษัทฯ
ถึงแม้จะอยู่ในขอบเขตจำกัด เนื่องจากบริษัทฯ ไม่มีเงินกู้
หรือรายการค้าที่เป็นสกุลเงินตราต่างประเทศ
นอกจากนี้การซื้อวัตถุดิบและบรรจุภัณฑ์ส่วนใหญ่ยังเป็นการซื้อจากแหล่งภายในประเทศ
ความเสี่ยงจากอัตราแลกเปลี่ยนส่วนใหญ่จึงมีขอบเขตเฉพาะการซื้ออะไหล่และอุปกรณ์จากต่างประเทศ

ความเสี่ยงจากการไม่ปฏิบัติตามสัญญา
เนื่องจากสัญญาที่เกี่ยวข้องกับการดำเนินธุรกิจของบริษัทฯส่วนใหญ่เป็นสัญญาแต่งตั้งให้บริษัทฯเป็นผู้ผลิตและจัดจำหน่ายผลิตภัณฑ์
ซึ่งเป็นผลิตภัณฑ์ที่มีความน่าเชื่อถือและ
ตลอดเวลาที่ดำเนินการมาไม่ปรากฏการผิดเงื่อนไขในสาระสำคัญของสัญญาแต่ประการใด
ส่วนสัญญาสนับสนุนการขายที่ทำกับลูกค้ารายสำคัญ ๆ
ผู้บริหารได้พิจารณารายละเอียดและเงื่อนไขต่าง ๆ อย่างรอบคอบก่อนการลงนามในสัญญา
และตลอดระยะเวลาในสัญญา
ฝ่ายบริหารการขายได้มีการติดตามการปฏิบัติตามเงื่อนไขของลูกค้าอย่างเคร่งครัด
นอกจากนี้บริษัทฯมีสัญญาว่าจ้างการบริการหรือโครงการก่อสร้างหรือซื้อทรัพย์สินจากบุคคลภายนอก
ซึ่งบริษัทฯจะมีการชำระเงินเป็นงวดตามสัญญาหรือเมื่อการบริการหรือการก่อสร้างสิ้นสุดแล้ว
ในกรณีที่เป็นโครงการก่อสร้างจะมีเงื่อนไขให้คู่สัญญาวางหลักทรัพย์หรือหนังสือค้ำประกันธนาคารเพื่อประกันความเสียหายสำหรับระยะเวลาที่เหมาะสมภายหลังการก่อสร้างเสร็จสิ้นแล้ว
ด้วยมาตรการดังกล่าว
บริษัทฯจึงเห็นว่าการความเสี่ยงจากการที่คู่สัญญาไม่ปฏิบัติตามข้อกำหนดในสัญญาจะไม่มีผลกระทบอย่างเป็นสาระสำคัญต่อการดำเนินงานของบริษัทฯ

ความเสี่ยงจากอัตราดอกเบี้ย ถึงแม้ในปัจจุบันบริษัทฯ และบริษัทย่อยจะไม่มีภาระหนี้สินหรือเงินกู้ยืม
แต่ในอนาคต หากบริษัทฯต้องกู้ยืมเงินเพื่อขยายการลงทุน
อัตราดอกเบี้ยก็เป็นปัจจัยเสี่ยงอีกประการหนึ่งซึ่งบริษัทฯ
ต้องพิจารณาและคำนึงถึงก่อนการตัดสินใจลงทุนเพื่อให้เกิดต้นทุนที่ต่ำสุด